Kuching ‘bandar berhantu’
 ZARINA ABDULLAH KUCHING: Bandar Raya Kuching ibaratkan ‘bandar berhantu’ iaitu ungkapan menjelaskan situasi semasa betapa lengangnya bandar yang merupakan ibu negeri Sarawak ini setelah memasuki hari kelapan Perintah Kawalan Pergerakan (PKP) dilaksanakan di seluruh Malaysia. Ini ditambah lagi dengan perintah sekatan perjalanan yang bermula jam 7.00
malam hingga 7.00 pagi setiap hari oleh Kerajaan Sarawak yang mana hanya mereka
yang mempunyai kelulusan perjalanan, barisan hadapan yang bertugas, warga media
dan beberapa perkhidmatan penting sahaja dibenarkan bergerak pada waktu itu. Bandar Raya Kuching terus sepi dan lengang termasuk di tempat-tempat
tumpuan umum, sebagai contoh Jalan Main Bazaar yang sentiasa sibuk dengan
pelancong kini kosong tanpa pengunjung selain kedai-kedai disekitarnya ditutup. Manakala jalan-jalan raya yang sentiasa sesak pada hari biasa turut
lengang, begitu juga dengan tempat rekreasi, fasiliti sukan dan tempat awam
serta pusat membeli belah, terus kosong seperti tidak penghuni. Semalam, Perdana Menteri Tan Sri Muhyiddin Yassin telah mengumumkan bahawa
PKP dilanjutkan sehingga 14 April ini berikutan jangkitan Covid-19 tidak
menunjukkan sebarang tanda penurunan, ini menjadikan seluruh negara menjalani
PKP hampir sebulan yang mana ia telah bermula 18 Mac lalu. Tinjauan Utusan Sarawak di sekitar bandar mendapati tempat yang agak ramai
adalah di pasar raya dan beberapa pasar basah berikutan orang ramai hendak
membeli keperluan asas selain banyak yang sudah menerima gaji bulanan. Namun pasar raya di sekitar bandar raya boleh dipuji kerana mengamalkan
langkah-langkah kebersihan dan berjaga-jaga yang ketat antaranya mengarahkan
orang ramai mencuci tangan terlebih serta memeriksa suhu badan dahulu sebelum
dibenarkan masuk, selain hanya seorang wakil dibenarkan masuk. Sementara menunggu giliran masuk itu, orang ramai turut bersusun dengan
mengamalkan jarak sosial satu meter antara satu sama lain dan selepas selesai
membeli belah, mereka kelihatan terus bergerak pulang ke rumah masing-masing,
dan ini menunjukkan kesedaran yang tinggi dikalangan masyarakat. Manakala tinjauan di waktu malam juga mendapati keadaan semakin sunyi sepi
dengan yang banyak kelihatan adalah sekatan-sekatan polis di kebanyakkan tempat
bagi mengekang orang ramai daripada berjalan atau bergerak tanpa tujuan. Sekitar jam 7.00 malam, dapat dilihat di jalan raya adalah orang ramai yang
balik kerja dan yang mana kebanyakkan adalah ‘abang-abang’ penghantar iaitu
mereka yang terlibat dalam perkhidmatan penghantaran makanan seperti ‘Food
Panda’, “Grab Food’ dan beberapa lagi. Orang ramai juga difahamkan semakin banyak menggunakan perkhidmatan
penghantaran makanan dan barang seperti yang disarakan oleh Perdana Menteri
kerana ia lebih selamat selain mengurangkan kesesakan di tempat awam. Sehubungan itu, diharap situasi ini akan berterusan untuk tempoh tiga minggu
lagi dari sekarang, ini adalah amat penting untuk memutuskan rantai penularan
wabak Covid-19 seperti yang kita lihat diamalkan oleh negara China yang
menunjukkan hasil amat bagus sekali. 
See author's posts
